b'\n_START_ARTICLE_\nAkmenslydis\n_START_PARAGRAPH_\nAkmenslydis (kerlingas; angl. Curling) \xe2\x80\x93 komandinis olimpinis \xc5\xbeiemos sportas, vad. \xe2\x80\x9e\xc5\xa1achmatai ant ledo\xe2\x80\x9c. Akmenslydis populiariausias Kanadoje, taip pat JAV, \xc5\xa0kotijoje, Norvegijoje, \xc5\xa0vedijoje. Akmenslydyje n\xc4\x97ra profesionali\xc5\xb3 sportinink\xc5\xb3, tik m\xc4\x97g\xc4\x97jai. \xc5\xbdaidimo esm\xc4\x97: sta\xc4\x8diakamp\xc4\x97je ledu dengtoje aik\xc5\xa1tel\xc4\x97je leisti savo akmenis taip, kad jie atsidurt\xc5\xb3 kuo ar\xc4\x8diau nupie\xc5\xa1to taikinio (\xe2\x80\x9enam\xc5\xb3 centro\xe2\x80\x9c). Akmens slydimo greitis papildomai gali b\xc5\xabti reguliuojamas ledo trynimu prie\xc5\xa1 akmen\xc4\xaf, prie\xc5\xa1inink\xc5\xb3 komandos akmen\xc5\xb3 i\xc5\xa1mu\xc5\xa1imu (ir pan.).\n_START_SECTION_\nIstorija\n_START_PARAGRAPH_\nAkmenslydis atsirado XVI a. \xc5\xa0kotijoje. Tuo metu jis buvo \xc5\xbeaid\xc5\xbeiamas ant u\xc5\xbe\xc5\xa1alusi\xc5\xb3 upi\xc5\xb3 ir e\xc5\xbeer\xc5\xb3 ledo. 1838 m. buvo \xc4\xafkurtas Karali\xc5\xa1kasis Kaledonijos kerlingo klubas (angl. The Royal Caledonian Curling Club). Pasaulin\xc4\x97 kerlingo federacija buvo \xc4\xafkurta 1966 m. Perte (Perth) \xc5\xa0kotijoje. Nuo 1955 m. vyksta Europos \xc4\x8dempionatai, taip pat rengiami pasaulio vyr\xc5\xb3 (nuo 1959 m.) ir moter\xc5\xb3 (nuo 1979 m.) \xc4\x8dempionatai. Nuo 1998 m. akmenslydis yra oficialus \xc5\xbeiemos olimpini\xc5\xb3 \xc5\xbeaidyni\xc5\xb3 sportas. Turine (Italija) 2006 m. ve\xc5\xbeim\xc4\x97li\xc5\xb3 akmenslydis tapo parolimpine sporto \xc5\xa1aka.\n_START_SECTION_\nLietuvoje\n_START_PARAGRAPH_\nLietuvos kerlingo asociacija (LKA) \xc4\xafkurta 2002 m. (Pasaulin\xc4\x97s akmenslyd\xc5\xbeio federacijos nar\xc4\x97 nuo 2003 m.). Nuo 2004 m. Lietuvos komandos prad\xc4\x97jo dalyvauti tarptautiniuose turnyruose. Nuo 2005 m. organizuojamas Baltijos \xc5\xa1ali\xc5\xb3 \xc4\x8dempionatas, nuo 2005 m. \xe2\x80\x93 Lietuvos akmenslyd\xc5\xbeio \xc4\x8dempionatas. 2006 m. Lietuvos akmenslyd\xc5\xbeio moter\xc5\xb3, vyr\xc5\xb3 ir mi\xc5\xa1rios akmenslyd\xc5\xbeio komandos dalyvavo Europos akmenslyd\xc5\xbeio \xc4\x8dempionate. Pasauliniame komand\xc5\xb3 reitinge Lietuvos vyr\xc5\xb3 ekipa yra 35-ta, o moter\xc5\xb3 - 31-ma (2009-2010 m.).\n_START_SECTION_\nAik\xc5\xa1t\xc4\x97, \xc5\xbeaidimo taisykl\xc4\x97s\n_START_PARAGRAPH_\n\xc5\xbdaidimo aik\xc5\xa1t\xc4\x97 yra 45,5 m ilgio ir 4,3 m plo\xc4\x8dio, padengta visi\xc5\xa1kai lygiu ledu, kad 20 kg sveriantys poliruoto granito akmenys slyst\xc5\xb3 su kuo ma\xc5\xbeesniu pasiprie\xc5\xa1inimu. Aik\xc5\xa1t\xc4\x97s tolimajame gale yra 3,7 m skersmens koncentriniai skrituliai, pa\xc5\xbeymintys tiksl\xc4\x85. Tikslas \xe2\x80\x93 kiekvieno k\xc4\x97linuko gale tur\xc4\x97ti kuo daugiau akmen\xc5\xb3 ar\xc4\x8diau centro nei prie\xc5\xa1inink\xc5\xb3 komanda. Rungtyniauja 2 komandos po 4 \xc5\xbeaid\xc4\x97jus. Komand\xc4\x85 sudaro pirmasis \xc5\xbeaid\xc4\x97jas (stumia akmen\xc4\xaf pirmas), antrasis \xc5\xbeaid\xc4\x97jas (stumia antras), \xe2\x80\x9evicekapitonas\xe2\x80\x9c (stumia tre\xc4\x8dias, kei\xc4\x8dia kapiton\xc4\x85 4-ojo metimo metu) ir kapitonas. Kiekviename i\xc5\xa1 8 k\xc4\x97linuk\xc5\xb3 abiej\xc5\xb3 komand\xc5\xb3 kiekvienas \xc5\xbeaid\xc4\x97jas pakaitomis stumia po du akmenis. K\xc4\x97linuk\xc4\x85 laimi komanda, kurios akmuo yra ar\xc4\x8diausiai apskritimo centro ir gauna tiek ta\xc5\xa1k\xc5\xb3, kiek akmen\xc5\xb3 yra ar\xc4\x8diau centro nei prie\xc5\xa1inink\xc5\xb3 ar\xc4\x8diausias akmuo._NEWLINE_Stumiant akmen\xc4\xaf du tos pa\xc4\x8dios komandos \xc5\xbeaid\xc4\x97jai gali koreguoti akmens slydimo greit\xc4\xaf ir krypt\xc4\xaf, trindami led\xc4\x85 prie\xc5\xa1 akmen\xc4\xaf specialiomis \xc5\xa1luotel\xc4\x97mis.'